Netop i disse dage arbejder sundhedsmyndighederne på livet løs for at godkende og udbrede de såkaldte antistoftests:

Tests, der kan afsløre, om en person har haft coronavirus og måske dermed er immun over for at kunne blive smittet på ny.

Men faktisk ved man ikke med sikkerhed, om det at have haft corona betyder, at man ikke kan smittes igen.

Netop det spørgsmål har et nyt forskningsprojekt på Aarhus Universitet sat sig for at besvare.

- Man kan se, at langt de fleste, der har været smittet, danner antistoffer, og antagelsen er, at det har beskyttende effekt. Men vi ved det ikke med sikkerhed endnu, siger lektor Martin Tolstrup fra Institut for Klinisk Medicin ved Aarhus Universitet, der står i spidsen for projektet.

Viruskrig i en petriskål

For at undersøge om antistofferne reelt giver immunitet, vil forskerne i den kommende tid tage blodprøver fra op til 500 patienter, der har haft coronavirusset.

Fra blodprøverne høster man patienternes antistoffer og pudser dem derefter på levende coronavirus i en petriskål, for at se hvor gode antistofferne er til at slå virusset ihjel.

- Det er meget vigtigt at undersøge antistoffernes kvalitet, fordi det jo siger noget om, hvor godt man er beskyttet mod en ny virusinfektion, siger Martin Tolstrup, der allerede i fredags havde de første patienter inde til blodprøvetagning.

Netop spørgsmålet om antistoffer og immunitet bliver løbende fremhævet af sundhedsmyndighederne og regeringen som et vigtigt led i genåbningen af samfundet.

Det gør det, fordi man håber, at tidligere smittede - for eksempel i sundhedssektoren eller ældreplejen – trygt kan vende tilbage til arbejdet uden risiko for selv at blive smittet eller at smitte andre.

Men hvorvidt det reelt er tilfældet, står altså endnu uklart: